题金鸡堡思乡庙壁上
王思诚 (Yuan)
金鸡堡峻压崇墉，襟带关山几万重。芮伯故城连境内，羌戎旧邑入疆封。山头百折颠軨坂，水面三门砥柱峰。骥负盐车逢伯乐，贤佣版筑遇殷宗。但闻虞虢亡唇事，不见巢由洗耳踪。柱鼓石尖寒日淡，炼丹炉口晚烟浓。年华苒苒如飞去，人世悠悠似转蓬。天地无穷生物意，山川不改旧时容。清沿涧谷涓涓溜，翠拂祠堂郁郁松。且喜巡行公务简，赋诗聊复慰疏慵。